Ди щIалэхэр нэхъ лъэщт
Урысей Федерацэм СпортымкIэ и министерствэр, физическэ щэнхабзэмрэ спортымкIэ щIыналъэ IэнатIэхэр къызэрызэрагъэпэщрэ илъэс 90 зэрырикъум теухуа IэпщэрыбанэмкIэ Азием и чемпионат зэIуха Налшык дэт универсальнэ спорт комплексым щэбэт кIуам щекIуэкIащ. Ди спортсменхэм абы щызыIэрагъэхьащ дыщэ медали 4, дыжьыну 2.
Зэхьэзэхуэм хэтащ Совет Союзым и республикэу щытахэм, США-м, Перум, Афганистаным, Ираным, Иорданым, Монголием я спортсмени 100-м нэблагъэ. ПщIэ зыхуащIу кърагъэблэгъа щIыхь зиIэ хьэщIэхэм ящыщщ алыдж-урым бэнэкIэмкIэ олимп чемпион Хъущт Аслъэнбэч.
Пщэдджыжьым зэхьэзэхуэхэм щIидзэри, пщыхьэщхьэм екIуэкIыну кIэух зэпеуэм хэтынухэр наIуэ хъуащ. Ар дахэу, дэтхэнэми дэрэжэгъуэ къезыту къызэ-Iуахащ. Къэбэрдей-Балъ-къэрым и Iэтащхьэм и цIэкIэ зэпеуэм хэтхэмрэ хьэщIэхэмрэ фIэхъус псалъэ гуапэкIэ захуигъэзащ КъБР-м спортымрэ туризмэмкIэ и министр АфIэунэ Аслъэн. Азием и чемпионатыр щрагъэкIуэкIыну Налшык къызэрыхахамкIэ IэпщэрыбанэмкIэ дунейпсо федерацэм и президент Астахов Сергей абы фIыщIэ хуищIащ. «ПщIэ зиIэ мыпхуэдэ зэпеуэр ди лъахэм зэрыщекIуэкIыр ди дежкIэ щIыхьщ», — жиIащ АфIэунэм.
Астахов Сергей къигъэлъэгъуащ Iэпщэрыбанэ спорт лIэужьыгъуэм Къэбэрдей-Балъкъэрым зыщегъэужьыным хэлъхьэныгъэшхуэ зэрыхуащIыр икIи IэпщэрыбанэмкIэ дунейпсо федерацэм къыбгъэдэкI фэеплъ дамыгъэхэр КъБР-м и Iэтащхьэ Къанокъуэ Арсен, спортымрэ туризмэмкIэ министр АфIэунэ Аслъэн, абы и къуэдзэ Мамхэгъ Хьэчим, сыт щыгъуи мылъкукIэ закъыщIэзыгъакъуэ спонсор зыбжанэм хуагъэфэщащ.
ХьэщIэхэм, спортсменхэм, зэпеуэм кIэлъыплъыну къызэхуэсахэм я гукъыдэжыр къаIэтащ «Кабардинка» къэрал къэфакIуэ ансамблым и къэфакIуэхэу Къуэныкъуейхэ Иринэрэ Алимрэ, КъБР-м щIыхь зиIэ и артист Увыж Мурат зи уна-фэщI сабий ансамблым, Макъамэ театрым и уэ- рэджыIакIуэхэу ХьэхъупащIэ Амырхъанрэ Къуэдз Алимрэ.
АдэкIэ зэхьэзэхуэ гуащIэм щIидзащ. Къэбэрдей-Балъкъэрым и спортсменхэм утыкум екIуу зыкъыщагъэлъэгъуащ. Я хьэлъагъ елъытауэ ахэр кIэух зэIущIи 6-м хэтати, дыщэ медали 4, дыжьыну 2 зыIэрагъэхьащ.
Биттиров Ахъмэт (кг 55-рэ) и хьэрхуэрэгъуу щыта къэзахъ Назиров Дауренрэ (бжыгъэр 4:14) зэIущIэр яухри, хьэщIэм бжьыпIэр иубыдащ. КIэух зэпеуэм Тхьэкъуахъуэ Мартин зыIущIари Къэзахъстаным и лIыкIуэрщ — Мукашев Улан (кг 65-рэ) — икIи бжыгъэр 7:5-уэ ди щIалэм текIуэныгъэр зыIэригъэхьащ.
IэпщэрыбанэмкIэ дуней-псо чемпион Беслъэней НурМухьэмэд (кг 75-рэ) Iэмал гуэри къыхуимыгъанэу Украинэм щыщ и хьэрхуэрэгъур хигъэщIащ. АфIэунэ Аскэрхъан (кг 80) екIуу пэщIэтащ къэзахъ бэнакIуэ Атабаев Рустам икIи зы дакъикъэм къриубыдэу те-кIуэныгъэр зыIэригъэхьащ. КъыкIэлъыкIуэу утыкум къихьащ хагъэщIа спортсменым и лъахэгъу Мадинов Раян икIи Борэн Алим (кг 85-рэ) къефIэкIащ. Шорэ Альбертрэ (кг 90) Украинэм щыщ Снигур Павелрэ я зэIущIэри гуащIэу щытащ. Ар ди лъахэгъум и текIуэныгъэкIэ иухащ.
Къэбэрдей-Балъкъэрым и спортсменхэр зэхьэзэхуэм хуагъэхьэзыращ тренерхэу Мамхэгъхэ Хьэчимрэ Iэдэмрэ, Дыджэ Алим сымэ.
Дыгулыбгъу Жантинэ.
